**Rámcová dohoda**

**o penetračnom testovaní**

uzatvorená v súlade s § 269 ods. 2 zákona č. 513/1991 Zb. Obchodný zákonník v znení neskorších predpisov ako výsledok verejného obstarávania

**Článok 1**

**Zmluvné strany**

Objednávateľ: Všeobecná zdravotná poisťovňa, a.s.

Sídlo: Panónska cesta 2, 851 04 Bratislava – mestská časť Petržalka

Zastúpená: Ing. Richard Strapko, predseda predstavenstva

Ing. Ľubomír Kováčik, člen predstavenstva

Bankové spojenie: Štátna pokladnica

Číslo účtu (IBAN): SK47 8180 0000 0070 0018 2424

IČO: 35 937 874

DIČ: 2022027040

IČ DPH: SK 2022027040

Spoločnosť je zapísaná v Obchodnom registri Okresného súdu Bratislava I, odd. Sa, vložka č. 3602/B

(ďalej len „objednávateľ“)

a

Poskytovateľ: ...........................

Sídlo: ...........................

Zastúpený: ...........................

...........................

Bankové spojenie: ...........................

Číslo účtu (IBAN): ...........................

IČO: ...........................

DIČ: ...........................

IČ DPH: ...........................

Spoločnosť je zapísaná v Obchodnom registri Okresného súdu .............................................................

(ďalej len „poskytovateľ“)

(objednávateľ a poskytovateľ spolu ďalej len „zmluvné strany“)

uzatvárajú v súlade s § 269 ods. 2 zákona č. 513/1991 Zb. Obchodný zákonník v znení neskorších predpisov (ďalej len „Obchodný zákonník“) ako výsledok verejného obstarávania túto Rámcovú dohodu o penetračnom testovaní (ďalej len „zmluva“).

Poskytovateľ vyhlasuje, že má spôsobilosť, personálne a technické prostriedky potrebné na uzatvorenie tejto zmluvy a plnenie záväzkov v nej obsiahnutých.

**Článok 2**

**Predmet zmluvy**

* 1. Predmetom tejto zmluvy je záväzok poskytovateľa vykonať penetračné testovanie a vypracovať príslušnú dokumentáciu podľa špecifikácie uvedenej v zmluve a v prílohe č. 1 tejto zmluvy (ďalej len „predmet zmluvy“).
  2. Objednávateľ potvrdzuje, že zvážil riziká, a poskytovateľa oprávňuje vykonať plnenie v zmysle tejto zmluvy. Objednávateľ ako osoba, ktorá je vlastníkom počítačových systémov a aplikácií, ktoré majú byť predmetom plnenia predmetu tejto zmluvy, alebo ktorá je ako správca náležite oprávnená riadiť prístup k týmto systémom, týmto udeľuje poskytovateľovi a jeho subdodávateľom, a osobám špecifikovaným v prílohe č. 2 zmluvy, ktoré sa budú podieľať na vykonávaní penetračného testovania, oprávnenie a súhlas, aby sa pokúsili získať prístup k systémom objednávateľa špecifikovaným v tejto zmluve prílohách a objednávke. Objednávateľ potvrdzuje, že takéto konanie alebo pokus o takéto konanie nebude predstavovať porušenie zákona č. 300/2006 Z. z. Trestný zákon v znení neskorších predpisov ani iných platných právnych predpisov vo vzťahu k systémom a údajom objednávateľa špecifikovaným v tejto zmluve prílohách a objednávke, alebo k systémom tretích strán v súlade s článkom 4 bod 4.5 tejto zmluvy. Objednávateľ týmto potvrdzuje a súhlasí, že uvedené oprávnenie a súhlas v súvislosti s výkonom plnení predmetu zmluvy udelil slobodne, dobrovoľne a vážne. Platnosť oprávnenia na prístup k definovaným sieťovým zdrojom objednávateľa a systémom začína prvým dňom jednotlivých fáz predmetu zmluvy uvedených v článku 4 v bode 4.3 tejto zmluvy a vyprší hneď po tom, ako poskytovateľ predloží dohodnutú dokumentáciu o penetračnom testovaní, alebo po uplynutí príslušnej lehoty príslušnej fázy predmetu zmluvy uvedenej v článku 4 v bode 4.3 tejto zmluvy, alebo na základe písomnej žiadosti objednávateľa, podľa toho, čo nastane skôr.

**Článok 3**

**Miesto plnenia**

* 1. Miestom plnenia predmetu zmluvy môže byť sídlo alebo ktorékoľvek pracovisko objednávateľa alebo sídlo alebo iné pracovisko poskytovateľa v rámci EÚ. Miestom odovzdania dokumentácie podľa bodu 4.7 je sídlo objednávateľa uvedené v Čl. 1 bod 1. zmluvy a e-mailová adresa osoby oprávnenej konať v rámci plnenia zmluvy uvedenej v Prílohe č. 2.

**Článok 4**

**Spôsob plnenia predmetu zmluvy**

* 1. Poskytovateľ sa zaväzuje vykonať penetračné testovanie, vypracovať a odovzdať objednávateľovi príslušnú dokumentáciu podľa špecifikácie uvedenej v zmluve a v prílohe č. 1 tejto zmluvy.

Predmet zmluvy bude realizovaný v piatich fázach. Každá fáza bude zameraná na nasledovné aktíva objednávateľa:

* + 1. Fáza A – penetračné testovanie mobilnej aplikácie VšZP
    2. Fáza B – penetračné testovanie webového portálu VšZP – ePobočka
    3. Fáza C – penetračné testovanie webového portálu VšZP – Elektronická prihláška
    4. Fáza D – penetračné testovanie API rozhrania služby – eRecept
    5. Fáza E – penetračné testovanie zamerané na preverenie zistených zraniteľností z fáz A až D a to podľa špecifikácie objednávateľa, môže byť realizované aj opakovane.
  1. Jednotlivé plnenia podľa tejto zmluvy budú zmluvné strany realizovať na základe samostatných objednávok vystavených objednávateľom v zmysle článku 4 bod 4.4 zmluvy. Objednávka bude vystavená v závislosti od podmienok, potrieb a strategických rozhodnutí objednávateľa. Objednávateľ nie je povinný vyčerpať celý predmet tejto zmluvy, t. j. nie je povinný si objednať všetky plnenia predmetu zmluvy. Je len na rozhodnutí objednávateľa, koľko realizácií si na základe tejto zmluvy od poskytovateľa objedná. Objednávateľ nie je povinný realizovať fázu A, B, C, D, E predmetu zmluvy.
  2. Jednotlivé fázy predmetu zmluvy sa budú realizovať samostatne, t.j. viacero fáz predmetu zmluvy sa nebude časovo vzájomne prelínať. V prípade ak to technické a personálne prostriedky zmluvných strán budú umožňovať, môžu sa zmluvné strany dohodnúť inak. Lehota na realizáciu jednotlivých fáz predmetu zmluvy nesmie prekročiť:
     1. 4 kalendárne týždne pre fázu A
     2. 4 kalendárne týždne pre fázu B
     3. 4 kalendárne týždne pre fázu C
     4. 2 kalendárne týždne pre fázu D
     5. 4 kalendárne týždne pre fázu E, môže byť realizovaná aj opakovane.
  3. Lehoty uvedené v článku 4 bode 4.3 tejto zmluvy začínajú plynúť dňom písomného oznámenia objednávateľa (aj e-mailom) o pripravenosti na vykonanie príslušnej fázy poskytovateľovi a nezahŕňajú čas potrebný na pripomienkovanie dokumentácie objednávateľom, ani čas potrebný na zapracovanie pripomienok poskytovateľom, v súlade s ostatnými ustanoveniami tejto zmluvy.
  4. Poskytovateľ sa zaväzuje oboznámiť objednávateľa s technickými detailmi plánovaných testov (najmä s ohľadom na možný dopad na iné IT komponenty objednávateľa) a následne vykonávať výlučne také testy, ktoré objednávateľ písomne schválil a v časoch, ktoré objednávateľ písomne určil.
  5. Objednávateľ má právo kontrolovať osoby poskytovateľa pri činnostiach v rámci plnenia predmetu zmluvy vykonávaných v priestoroch objednávateľa. Ak objednávateľ zistí, že poskytovateľ realizuje predmet zmluvy v rozpore so zmluvou, je objednávateľ oprávnený dožadovať sa toho, aby poskytovateľ upustil od realizácie predmetu zmluvy v rozpore so zmluvou a odstránil vady vzniknuté vadnou realizáciou predmetu zmluvy a predmet zmluvy zrealizoval riadnym spôsobom.
  6. Poskytovateľ sa zaväzuje vyhotoviť požadovanú dokumentáciu podľa špecifikácie v zmysle prílohy č. 1 zmluvy v písomnej aj elektronickej forme na vhodnom médiu vo formátoch aplikačných programov Microsoft Word a Microsoft Excel (ďalej „elektronická forma“) a v slovenskom jazyku.
     1. Poskytovateľ je povinný v elektronickej forme písomne odovzdať objednávateľovi na pripomienkovanie príslušnú dokumentáciu v deň ukončenia každej fázy realizácie predmetu zmluvy.
     2. Objednávateľ do 7 kalendárnych dní od odovzdania príslušnej dokumentácie písomne doručí poskytovateľovi zoznam pripomienok (aj e-mailom).
     3. Poskytovateľ do 7 kalendárnych dní od prijatia objednávateľom doručených pripomienok zapracuje pripomienky do dokumentácie, vyhotoví popis zapracovania pripomienok a písomne ho odovzdá spolu s upravenou dokumentáciou objednávateľovi.
     4. Objednávateľ do 7 kalendárnych dní od prijatia popisu zapracovania pripomienok písomne akceptuje spôsob zapracovania alebo písomne požiada (aj e-mailom) o nápravu zapracovania pripomienok, ktorú poskytovateľ vykoná podľa článku 4 bodu 4.7.3 tejto zmluvy.
     5. Ak objednávateľ v dohodnutej lehote nepodá pripomienky alebo nepožiada o nápravu, má sa za to, že ide o konečnú verziu príslušnej dokumentácie pre danú fázu. Poskytovateľ odovzdá dokumentáciu v požadovanom rozsahu a objednávateľ a poskytovateľ následne podpíšu Akceptačný protokol pre danú fázu, uvedený v prílohe č. 3 tejto zmluvy. Podpisom akceptačného protokolu sa považuje daná fáza za ukončenú (fáza E môže byť vykonávaná opakovane).
     6. Objednávateľ má právo použiť dodanú dokumentáciu alebo jej časti v zmysle udelenej licencie podľa článku 9 zmluvy.

**Článok 5**

**Povinnosti zmluvných strán**

* 1. Povinnosti poskytovateľa:
     1. Poskytovateľ je povinný zabezpečiť, aby jeho osoby pri plnení tejto zmluvy v objektoch objednávateľa dodržiavali všetky všeobecne záväzné predpisy, vzťahujúce sa k vykonávaniu činností, hlavne predpisy súvisiace s bezpečnosťou práce a požiarnou bezpečnosťou, interné predpisy objednávateľa, najmä predpisy týkajúce sa vstupu do objektov a bezpečnosti systémov objednávateľa, s ktorými ich objednávateľ oboznámi, a aby sa riadili organizačnými pokynmi zamestnancov objednávateľa.
     2. Poskytovateľ je povinný zabezpečiť, aby prístup k dôvernými informáciám a údajom objednávateľa pri plnení tejto zmluvy mali výlučne osoby uvedené v prílohe č. 2 tejto zmluvy, a to iba v rozsahu, v akom tieto informácie a údaje nevyhnutne potrebujú k plneniu tejto zmluvy.
     3. Poskytovateľ sa zaväzuje pri realizácii každej fázy predmetu zmluvy postupovať podľa požiadaviek uvedených v prílohe č. 1 tejto zmluvy.
     4. Poskytovateľ sa zaväzuje vykonávať penetračné testy podľa pokynov objednávateľa v zmysle článku 4 bod 4.5 zmluvy.
     5. Poskytovateľ sa zaväzuje pri vykonávaní penetračného testovania viesť vlastnú dokumentáciu o svojej činnosti, z ktorej sa bude dať spätne dohľadať, aké úkony, v akom rozsahu, v akom čase a prostredí boli poskytovateľom vykonávané.
     6. Poskytovateľ sa zaväzuje vykonávať penetračné testovanie takým spôsobom, aby neohrozil plynulosť produkcie prostredia, ibaže sa s objednávateľom dohodnú inak.
     7. Poskytovateľ sa zaväzuje, že pri vykonávaní penetračného testovania nepoškodí žiadne informačné aktíva objednávateľa.
     8. Poskytovateľ sa zaväzuje, že pri vykonávaní penetračného testovania žiadnym spôsobom nevymaže, nepozmení a neskopírujú akékoľvek dáta, s ktorými príde do kontaktu pri plnení zmluvy.
     9. Poskytovateľ sa zaväzuje, že pri vykonávaní penetračného testovania, žiadnym spôsobom nevytvorí nereálne dáta v produkčnom prostredí.
     10. Poskytovateľ sa zaväzuje, že pri vykonávaní penetračného testovania nebude vykonávať žiadne spracovateľské operácie vo vzťahu k osobným údajom.
     11. Poskytovateľ sa zaväzuje vykonávať predmet zmluvy s adekvátnymi odbornými znalosťami a starostlivosťou, v súlade so štandardmi ISO 27001:2013 a metodológiou OWASP a prostredníctvom osôb, ktoré majú zodpovedajúcu kvalifikáciu.
     12. Poskytovateľ sa zaväzuje vykonávať predmet zmluvy objektívne, nestranne a profesionálnym spôsobom, neovplyvneným akýmkoľvek obchodným záujmom poskytovateľa alebo ktoréhokoľvek z jeho osôb.
     13. Poskytovateľ sa zaväzuje vykonávať predmet zmluvy len takým spôsobom a takými úkonmi, ktoré sú rozsahom nevyhnutné na realizáciu predmetu zmluvy.
     14. Poskytovateľ sa zaväzuje, že pri vykonávaní predmetu zmluvy nedôjde k zneužitiu dát objednávateľa a rovnako sa zaväzuje k takému konaniu, ktoré bude minimalizovať kontakt s dátami na mieru čo najnižšiu, avšak postačujúcu k riadnemu plneniu tejto zmluvy.
     15. Poskytovateľ sa zaväzuje vykonávať predmet zmluvy riadne, úplne a včas.
     16. Poskytovateľ sa zaväzuje, že v prípade ak bude predmet alebo časť predmetu zmluvy vykonávať prostredníctvom subdodávateľov, zabezpečí, aby v prílohe č. 2 zmluvy boli uvedené všetky osoby subdodávateľa, podieľajúce sa na vykonávaní penetračného testovania. Poskytovateľ nesmie poveriť výkonom akýchkoľvek činností majúcich dopad na vykonávanie predmetu zmluvy subdodávateľa bez predchádzajúceho výslovného písomného súhlasu objednávateľa. Ak poskytovateľ zapojí do vykonávania predmetu zmluvy subdodávateľa, tomuto subdodávateľovi je povinný uložiť všetky a rovnaké povinnosti, aké sú uložené touto zmluvou poskytovateľovi. Zodpovednosť voči objednávateľovi nesie poskytovateľ, ak subdodávateľ nesplní svoje povinnosti. Poskytovateľ zodpovedá za dodržiavanie zmluvných podmienok dojednaných v tejto zmluve aj za svojich subdodávateľov.
     17. Poskytovateľ sa zaväzuje, že penetračné testy budú vykonávané výlučne osobami poskytovateľa a osobami subdodávateľov, ktoré sú uvedené v prílohe č. 2 tejto zmluvy.
     18. Poskytovateľ sa zaväzuje kontaktovať výlučne zamestnancov objednávateľa, ktorí sú uvedení v prílohe č. 2 tejto zmluvy.
  2. Povinnosti objednávateľa
     1. Objednávateľ poskytne poskytovateľovi potrebnú súčinnosť pri realizácii predmetu zmluvy, a to najmä poskytnutím dokumentácie alebo informácií relevantných k penetračnému testovaniu, ako aj vytvorením technických podmienok pre vykonanie penetračného testovania (pričom predmet testovania bude prevádzkovaný v prostredí objednávateľa).
     2. Objednávateľ poskytne súčinnosť, dokumentáciu alebo informácie výlučne osobám poskytovateľa uvedeným v prílohe č. 2 tejto zmluvy.

**Článok 6**

**Mlčanlivosť o dôverných informáciách osobami**

* 1. Objednávateľ a poskytovateľ určia osoby konajúce vo veciach zmluvy, kontaktné osoby, osobu zodpovednú za ochranu osobných údajov a osôb poskytovateľa a subdodávateľa, ktorí sa budú podieľať na vykonávaní penetračného testovania. Zoznam týchto osôb je uvedený v prílohe č. 2 zmluvy, ktorá je neoddeliteľnou súčasťou tejto zmluvy. O zmenách v prílohe č. 2 je potrebné informovať druhú zmluvnú stranu písomnou formou podpísanou štatutárnym zástupcom príslušnej zmluvnej strany, bez vyhotovenia dodatku k tejto zmluve, a to najneskôr 5 pracovných dní pred vykonaním zmien. Pri zmenách v prílohe č. 2 sa použijú ustanovenia zmluvy o doručovaní.
     1. Osoba konajúca vo veciach zmluvy za objednávateľa bude oprávnená požadovať služby špecifikované v predmete tejto zmluvy, tieto služby validovať a prevziať, a to najmä, ale nielen, vytvorením objednávky, usmerňovaním a schvaľovaním časov a formy penetračného testovania, pripomienkovaním dokumentácie, podpisovaním akceptačného protokolu.
     2. Osoba konajúca vo veciach zmluvy za poskytovateľa bude oprávnená odovzdávať služby špecifikované v predmete zmluvy a požadovať služby špecifikované v tejto zmluve, a to najmä, ale nielen, komunikáciou s objednávateľom, podpisovaním akceptačného protokolu.
  2. Poskytovateľ sa zaväzuje, že všetky údaje, dáta, dokumenty, podklady, všetky skutočnosti povahy obchodnej, právnej, prevádzkovej, technickej, dokumentárnej, informatívnej a inej, akokoľvek súvisiacej s objednávateľom, ktoré sa dostanú do dispozície poskytovateľa, alebo ak poskytovateľ získa vedomosť o ich obsahu alebo akékoľvek iné informácie (vrátane všetkých súborov, kópií dokumentov a poznámok), zaznamenané či už v písomnej, v elektronickej alebo v akejkoľvek inej zmyslami vnímateľnej podobe (ďalej len „dôverné informácie“) odovzdané, poskytnuté, sprístupnené alebo akýmkoľvek iným spôsobom získané od objednávateľa počas doby trvania tejto zmluvy bude udržiavať v tajnosti a zachovávať o nich mlčanlivosť, bude ich chrániť pred zneužitím, poškodením, zničením, znehodnotením, stratou a odcudzením, nevyzradí ich, nesprístupní ich, nezverejní ich, nebude ich šíriť, nebude ich používať inak ako na úspešnú realizáciu plnenia tejto zmluvy, nevyužije ich vo svoj vlastný prospech, ani v prospech akejkoľvek tretej osoby, ani ich nebude používať v rozpore s účelom tejto zmluvy a ani žiadne z dôverných informácií neodovzdá ani neposkytne inej fyzickej ani právnickej osobe, a to počas aj po ukončení zmluvného vzťahu.
     1. Poskytovateľ sa zaväzuje, že s dôvernými informáciami bude nakladať ako s predmetom obchodného tajomstva podľa § 17 a nasl. Obchodného zákonníka, nakoľko bol objednávateľom oboznámený s tým, že dôverné informácie majú pre objednávateľa materiálnu hodnotu, nie sú bežne dostupné, je záujmom objednávateľa, aby tieto boli utajené a objednávateľ utajenie zabezpečuje.
     2. Poskytovateľ sa zaväzuje zachovávať mlčanlivosť o dôverných informáciách a zaväzuje sa, že príjme všetky opatrenia potrebné na ochranu dôverných informácií.
     3. Poskytovateľ sa zaväzuje, že bez písomného súhlasu objednávateľa neposkytne dôverné informácie v žiadnej forme tretím osobám, s výnimkou tých osôb, špecifikovaných v prílohe č. 2, ktoré s nimi potrebujú byť v nevyhnutnom rozsahu oboznámené, aby mohol byť plnený predmet zmluvy.
     4. Poskytovateľ sa zaväzuje, že všetky osoby v prílohe č. 2 písomne zaviaže zachovávať mlčanlivosť o všetkých dôverných informáciách týkajúcich sa plnenia predmetu zmluvy, ktoré sa dostanú do ich dispozície, alebo získajú vedomosť o ich obsahu počas výkonu činnosti alebo v súvislosti s výkonom činnosti pre poskytovateľa, a to aj po skončení tejto zmluvy.
     5. Poskytovateľ je povinný informovať objednávateľa o porušení povinnosti mlčanlivosti alebo ochrany dôverných informácií bez zbytočného odkladu po tom, čo sa o porušení dozvedel.
     6. Poskytovateľ sa zaväzuje, že o vykonávaní predmetu zmluvy ani o žiadnych zisteniach alebo informáciách, ku ktorým došiel pri vykonávaní predmetu zmluvy nebude informovať alebo oznamovať tretie strany.
     7. Poskytovateľ zaväzuje, že po skončení každej fázy predmetu zmluvy zlikviduje všetky dôverné informácie vzťahujúce sa na danú fázu predmetu zmluvy, o čom vyhotoví protokol a zašle ho objednávateľovi do 30 dní po ukončení každej fázy predmetu zmluvy. Poskytovateľ sa zaväzuje, že po zániku zmluvy zlikviduje všetky dôverné informácie, o čom vyhotoví protokol a zašle ho objednávateľovi do 30 dní po zániku zmluvy. Pre vylúčenie pochybností ide najmä, ale nielen, o všetky písomnosti (vrátane v elektronickej podobe), logy, záznamy inej povahy a všetku dokumentáciu vytvorenú pri plnení predmetu zmluvy (najmä výsledky sledovaní), a to v každej zmyslami a strojovo vnímateľnej/spracovateľnej podobe. Toto ustanovenie nezbavuje poskytovateľa povinnosti dodržiavania mlčanlivosti.
  3. Porušenie ustanovení tohto článku poskytovateľom sa bude poväzovať za podstatné porušenie zmluvy s možnosťou odstúpenia od zmluvy objednávateľom.
  4. Ustanovenia tohto článku zotrvajú v platnosti a účinnosti aj po zániku zmluvy, a to bez časového obmedzenia.

**Článok 7**

**Cena a platobné podmienky**

* 1. Cena predmetu zmluvy je stanovená dohodou zmluvných strán, v slovenskej mene, podľa zákona Národnej rady Slovenskej republiky č. 18/1996 Z. z. o cenách v znení neskorších predpisov a vyhlášky Ministerstva financií Slovenskej republiky č. 87/1996 Z. z. v znení neskorších predpisov, ktorou sa tento zákon vykonáva v súlade so zákonom č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“).
  2. Zmluvné strany sa dohodli na celkovom cenovom rámci zmluvy, tj. na celkovej sume finančného plnenia za poskytovanie predmetu zmluvy, ktorý počas celej doby trvania zmluvy (48 mesiacov) nesmie byť prekročený:

Suma bez DPH ........................ eur

Suma 20% DPH ........................ eur

Suma celkom vrátane 20% DPH ........................ eur (slovom: ........................ eur)

Objednávateľ nie je povinný vyčerpať celú sumu finančného plnenia uvedenú v tomto bode zmluvy. Cena jednotlivých fáz plnenia je uvedená v bodoch 7.3 až 7.7. tohto článku zmluvy.

* 1. Cena za realizáciu fázy A – penetračné testovanie mobilnej aplikácie VšZP predmetu zmluvy je:

Cena bez DPH ........................ eur

Sadzba 20% DPH ........................ eur

Cena spolu s 20% DPH ........................ eur (slovom: ....................... eur)

* 1. Cena za realizáciu fázy B – penetračné testovanie webového portálu VšZP – ePobočka predmetu zmluvy je:

Cena bez DPH ........................ eur

Sadzba 20% DPH ........................ eur

Cena spolu s 20% DPH ........................ eur (slovom: ....................... eur)

* 1. Cena za realizáciu fázy C – penetračné testovanie webového portálu VšZP – Elektronická prihláška predmetu zmluvy je:

Cena bez DPH ........................ eur

Sadzba 20% DPH ........................ eur

Cena spolu s 20% DPH ........................ eur (slovom: ....................... eur)

* 1. Cena za realizáciu fázy D – penetračné testovanie API rozhrania služby – eRecept predmetu zmluvy je:

Cena bez DPH ........................ eur

Sadzba 20% DPH ........................ eur

Cena spolu s 20% DPH ........................ eur (slovom: ....................... eur)

* 1. Cena za realizáciu fázy E – penetračné testovanie zamerané na preverenie zistených zraniteľností z fáz A až D a to podľa špecifikácie objednávateľa, bude stanovená ako násobok potrebného počtu človekohodín na vykonanie fázy E a ceny za jednu človekohodinu plnenia predmetu zmluvy na fázu E.
     1. Poskytovateľ bude výpis reálnych výkonov ohodnotených v človekohodinách realizovaných na vykonanie fázy E predkladať osobe konajúcej vo veciach zmluvy za objednávateľa ako súčasť dokumentácie v zmysle článku 4 bodu 4.7 zmluvy. Po vzájomnom odsúhlasení výpisu reálnych výkonov osoby konajúce vo veciach zmluvy za zmluvné strany svojím podpisom na akceptačnom protokole potvrdia výpis reálnych výkonov ohodnotených v človekohodinách realizovaných na vykonanie fázy E.
     2. Cena za jednu človekohodinu plnenia predmetu zmluvy fázy E je:

Cena bez DPH ......................... eur

Sadzba 20% DPH ......................... eur

Cena spolu s 20% DPH ......................... eur (slovom: ....................... eur)

* 1. Poskytovateľ je oprávnený vystaviť a povinný doručiť objednávateľovi faktúru za príslušnú fázu plnenia predmetu zmluvy uvedených v bodoch 7.3 až 7.6 a podľa špecifikácie objednávateľa podľa bodu 7.7 najneskôr do piateho pracovného dňa v mesiaci, nasledujúceho po dni podpísania akceptačného protokolu príslušnej fázy v zmysle článku 4 bodu 4.7.5 zmluvy.
  2. Zaplatením ceny za predmet plnenia prechádza na objednávateľa vlastnícke a užívacie právo k dokumentácií vytvorenej poskytovateľom.
  3. Maximálny finančný objem plnení za predmet zmluvy v zmysle uvedeného v bode 7.8. nesmie počas doby jej trvania prekročiť finančný limit podľa bodu 7.2 tohto článku zmluvy a vypočíta sa ako súčet cien jednotlivých uhradených faktúr.
  4. DPH sa bude účtovať podľa všeobecne záväzných právnych predpisov platných v čase zdaniteľného plnenia. Na zmenu sadzby výšky DPH sa nevyžaduje úprava formou dodatku k zmluve.
  5. Úhrada bude realizovaná formou bezhotovostného platobného styku bez poskytnutia zálohovej platby. Splatnosť faktúr je 30 dní odo dňa ich doručenia objednávateľovi. Za deň splnenia peňažného záväzku sa považuje deň odpísania dlžnej sumy z účtu objednávateľa v prospech účtu poskytovateľa. Pokiaľ posledný deň lehoty splatnosti pripadne podľa slovenského kalendára na deň pracovného voľna, pokoja alebo sviatok, ako deň splatnosti peňažného záväzku sa bude považovať za rovnako dohodnutých cenových a platobných podmienok nasledujúci prvý pracovný deň.
  6. Poskytovateľom vystavená faktúra, ako daňový doklad, musí byť vyhotovená podľa zákona č. 222/2004 Z. z. o dani z pridanej hodnoty v znení neskorších predpisov.
  7. V prípade, ak faktúra nebude obsahovať všetky náležitosti daňového dokladu určené všeobecne záväzným právnym predpisom alebo touto zmluvou, je objednávateľ oprávnený ju vrátiť poskytovateľovi, s uvedením chýbajúcich, resp. nesprávnych údajov, do dátumu splatnosti s tým, že prestane plynúť lehota splatnosti faktúry. Poskytovateľ je povinný vystaviť opravenú, resp. doplnenú faktúru. V tomto prípade nová lehota splatnosti začína plynúť odo dňa doručenia opravenej, resp. doplnenej faktúry objednávateľovi.
  8. Objednávateľ je oprávnený jednostranne započítať svoje pohľadávky voči poskytovateľovi, ktoré mu vznikli z dôvodu uplatnenia ručenia za daň voči objednávateľovi v zmysle § 69b zákona č. 222/2004 Z. z. o dani z pridanej hodnoty v znení neskorších predpisov, vrátane trov konania, ktoré mu vznikli v konaní s príslušným daňovým úradom a pohľadávky vzniknuté z dôvodu dlžného poistného na zdravotné poistenie.
  9. V prípade, ak sa po uzatvorení tejto zmluvy preukáže, že na relevantnom trhu existuje cena (ďalej tiež ako „nižšia cena“) za rovnaké alebo porovnateľné plnenie ako je obsiahnuté v tejto zmluve a poskytovateľ už preukázateľne v minulosti za takúto nižšiu cenu plnenie poskytol, resp. ešte stále poskytuje, pričom rozdiel medzi nižšou cenou a cenou podľa tejto zmluvy je viac ako 5 % v neprospech ceny podľa tejto zmluvy, zaväzuje sa poskytovateľ poskytnúť objednávateľovi pre takéto plnenie objednané po preukázaní tejto skutočnosti dodatočnú zľavu vo výške rozdielu medzi ním poskytovanou cenou podľa tejto zmluvy a nižšou cenou.

**Článok 8**

**Záručné podmienky a zodpovednosť za vady**

* 1. Poskytovateľ zodpovedá za bezchybné vykonávanie plnení, tvoriacich predmet tejto zmluvy, ako aj za to, že tieto plnenia vykonáva v súlade s platnými technickými normami.
  2. Poskytovateľ poskytne objednávateľovi na plnenia predmetu zmluvy záruku po dobu 24 mesiacov, počas ktorej sa zaväzuje bezodkladne na vlastné náklady odstrániť všetky vady plnenia predmetu zmluvy. Okamihom začatia plynutia záručnej doby je deň podpísania akceptačného protokolu danej fázy predmetu zmluvy.
  3. V prípade ak objednávateľ zistí, že na plnení predmetu zmluvy je vada spôsobená poskytovateľom, je objednávateľ povinný túto vadu bezodkladne oznámiť poskytovateľovi.
  4. V prípade ak poskytovateľ vadu neodstráni v lehote podľa bodu 8.2 tohto článku zmluvy, najneskôr však do 15 pracovných dní odo dňa oznámenia vady, je objednávateľ oprávnený túto vadu odstrániť a všetky náklady tým vzniknuté je poskytovateľ povinný mu uhradiť alebo je objednávateľ oprávnený si takto vzniknuté náklady započítať voči pohľadávkam poskytovateľa voči objednávateľovi vyplývajúcim z tejto zmluvy.
  5. Pri zodpovednosti za vady sa zmluvné strany budú riadiť ustanoveniami Obchodného zákonníka, ktoré upravujú nároky zo zodpovednosti za vady tovaru.

**Článok 9**

**Autorské práva a Licenčné dojednania**

* 1. Poskytovateľ sa zaväzuje zabezpečiť súhlasy a vysporiadať nároky autorov a diel, ktoré poskytovateľ zhotoví alebo objedná a použije na účely plnenia tejto zmluvy na dobu neurčitú k užívaniu na území Slovenskej republiky tak, aby ich užívanie v súlade s touto zmluvou neodporovalo príslušným platným právnym predpisom.
  2. Poskytovateľ vyhlasuje, že je vykonávateľom autorských práv k plneniam dodaným a dielam vytvoreným na základe tejto zmluvy (ďalej len „diela“), a ako vykonávateľ autorských práv k dielam, týmto udeľuje objednávateľovi:
     1. súhlas na všetky známe spôsoby použitia diela v zmysle § 19 ods. 4 zákona č. 185/2015 Z. z. autorského zákona v znení neskorších predpisov, najmä ale nielen na vyhotovenie rozmnoženín diel, verejné rozširovanie originálov diel alebo rozmnoženín, verejný prenos, spracovanie diel, verejné vystavenie diel, nakladanie s dielami ako s celkom a ich jednotlivými časťami, na prispôsobovanie diel, modifikáciu diel, upravovanie diel, začleňovanie diel ako celku alebo ich jednotlivých častí do iných diel, distribuovanie diel atď., a to objednávateľom aj tretími osobami určenými objednávateľom;
     2. licenciu na dobu neurčitú vo vecne neobmedzenom rozsahu platnú na území Slovenskej republiky, pričom odmena za licenciu je už zahrnutá v cene za jednotlivé plnenia predmetu zmluvy;
     3. výhradnú licenciu, pričom sa zaväzuje, že nesmie udeliť licenciu na spôsob použitia diel tretej osobe a sám je povinný sa zdržať použitia diel spôsobom, na ktorý udelil objednávateľovi výhradnú licenciu;
     4. súhlas, že objednávateľ je oprávnený udeliť tretej osobe súhlas na použitie diel, t. j. udeliť sublicenciu v rozsahu udelenej licencie;
     5. súhlas, že takto udelené sublicencie s písomným súhlasom objednávateľa môžu ďalej tretie subjekty, ktorým boli udelené, ďalej prevádzať na ďalšie subjekty v rovnakom rozsahu;
     6. súhlas, že objednávateľ je ďalej oprávnený postúpiť licenciu zmluvou na tretie osoby, pričom nevyžaduje, aby ho objednávateľ o postúpení licencie na tretie osoby a osobe postupníka informoval.
  3. Poskytovateľ vyhlasuje, že poskytnutím služieb v zmysle predmetu zmluvy neporušuje a neporuší autorské práva iných osôb a je oprávnený s prípadnými autorskými právami nakladať.
  4. V prípade, že akákoľvek tretia osoba, vrátane zamestnancov poskytovateľa a/alebo subdodávateľov, bude mať akýkoľvek nárok voči objednávateľovi z titulu porušenia jej autorských práv a/alebo práv priemyselného a/alebo iného duševného vlastníctva alebo akékoľvek iné nároky v akejkoľvek súvislosti s plnením poskytnutým poskytovateľom podľa tejto zmluvy, poskytovateľ sa zaväzuje bezodkladne obstarať na svoje vlastné náklady a výdavky od takejto tretej osoby súhlas na používanie jednotlivých plnení dodaných, poskytnutých, vykonaných a/alebo vytvorených poskytovateľom subdodávateľom alebo tretími osobami pre objednávateľa, alebo upraviť jednotlivé plnenie(a) dodané, poskytnuté, vykonané a/alebo vytvorené poskytovateľom subdodávateľom alebo tretími osobami pre objednávateľa tak, aby už ďalej neporušovali autorské práva a/alebo práva priemyselného a/alebo iného duševného vlastníctva tretej osoby, alebo nahradiť jednotlivé plnenie(a) dodané, poskytnuté, vykonané a/alebo vytvorené poskytovateľom subdodávateľom alebo tretími osobami pre objednávateľa rovnakými alebo aspoň takými plneniami, ktoré majú aspoň podstatne podobné kvalitatívne, operačné a technické parametre a funkčnosti, alebo, ak sa jedná o plnenie poskytnuté na základe licencie tretej osoby, taký nárok vyriešiť v súlade s tým, čo pre taký prípad stanovujú jej licenčné podmienky uvedené v tejto zmluve, a ak ich niet, tak v súlade s týmito podmienkami; a poskytnúť objednávateľovi akúkoľvek a všetku účinnú pomoc a uhradiť akékoľvek a všetky náklady a výdavky, ktoré vznikli/vzniknú objednávateľovi v súvislosti s uplatnením vyššie uvedeného nároku tretej osoby; a nahradiť objednávateľovi akúkoľvek a všetku škodu, ktorá vznikne objednávateľovi v dôsledku uplatnenia vyššie uvedeného nároku tretej osoby, a to v plnej výške a bez akéhokoľvek obmedzenia.
  5. Objednávateľ sa zaväzuje o každom nároku vznesenom osobou v zmysle bodu 9.4 tohto článku zmluvy bez zbytočného odkladu informovať poskytovateľa, a že bude v súvislosti s takým nárokom postupovať podľa primeraných pokynov poskytovateľa tak, aby sa predišlo vzniku a prípadne zvýšeniu škôd, že nevykoná smerom k takej osobe žiaden úkon, v dôsledku ktorého by sa jej postavenie v súvislosti s takým uplatnením nároku zlepšilo, a poskytovateľovi vystaví a bude po potrebnú dobu udržiavať v platnosti prevoditeľnú plnú moc potrebnú na to, aby sa poskytovateľ mohol za objednávateľa účinne takému nároku brániť a s takou treťou osobou o urovnaní sporu konať, a aj inak postupovať tak, ako je to potrebné v záujme ochrany práv oboch zmluvných strán.
  6. Ustanovenia tohto článku zmluvy zotrvajú v platnosti a účinnosti aj po zániku zmluvy, a to bez časového obmedzenia.

**Článok 10**

**Doručovanie**

* 1. Písomnosti a komunikácia medzi zmluvnými stranami týkajúca sa tejto zmluvy bude prebiehať v slovenskom jazyku, vrátane vystavovania účtovných dokladov a ich príloh.
  2. Zmluvné strany sa dohodli, že písomnosti podľa tejto zmluvy sa doručujú osobne, poštou, kuriérskou službou alebo e-mailom.
  3. Písomnosti doručované poštou a kuriérskou službou sa doručujú na adresu sídla zmluvných strán, uvedenú v článku 1 tejto zmluvy. Písomnosti doručované emailom sa doručujú na emailové adresy uvedené v prílohe č. 2 tejto zmluvy.
  4. Písomnosti doručované osobne sa považujú za doručené v deň ich prevzatia, alebo dňom kedy adresát odoprel prevziať zásielku. Písomnosti doručované poštou alebo kuriérskou službou sa považujú za doručené v deň prevzatia zásielky adresátom, alebo v deň, keď sa zásielka vrátila odosielateľovi späť ako nedoručená, aj keď sa adresát o zásielke nedozvedel. Písomnosti doručované prostredníctvom e-mailu sa považujú za doručené nasledujúci pracovný deň po ich odoslaní na emailovú adresu druhej zmluvnej strany.
  5. Na doručovanie písomností týkajúcich sa vzniku, zmeny alebo zániku zmluvy, akéhokoľvek porušenia zmluvy, na doručovanie faktúr alebo účtovných dokladov (vrátane ich príloh) sa nepoužije e-mail.

**Článok 11**

**Ochrana osobných údajov**

* 1. Pri plnení predmetu Zmluvy nebudú spracúvané osobné údaje. Ak pri plnení predmetu   
      Zmluvy dôjde k náhodnému kontaktu s osobnými údajmi, je poskytovateľ a jeho   
      subdodávatelia povinný dodržiavať ustanovenia Nariadenia Európskeho parlamentu a Rady   
      (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a   
      o voľnom pohybe takýchto údajov a zákona č. 18/2018 Z. z. o ochrane osobných údajov a o   
      zmene a doplnení niektorých zákonov.

**Článok 12**

**Osobitné ustanovenia**

* 1. Zmluvné strany sa nesmú dopustiť, nesmú schváliť, ani povoliť žiadne konanie v súvislosti s dojednávaním, uzatváraním alebo plnením tejto Zmluvy, ktoré by spôsobilo, že by zmluvné strany alebo osoby ovládané zmluvnými stranami porušili akékoľvek platné protikorupčné všeobecne záväzné právne predpisy. Táto povinnosť sa vzťahuje najmä na neoprávnené plnenia, vrátane urýchľovacích platieb (facilitation payments) verejným činiteľom, zástupcom alebo zamestnancom orgánov verejnej správy alebo blízkym osobám verejných činiteľov, zástupcov alebo zamestnancov orgánov verejnej správy.
  2. Každá zmluvná strana sa zaväzuje, že neponúkne, neposkytne, ani sa nezaviaže poskytnúť žiadnemu zamestnancovi, zástupcovi alebo tretej strane konajúcej v mene druhej zmluvnej strany, a rovnako neprijme, ani sa nezaviaže prijať od žiadneho zamestnanca, zástupcu alebo tretej strany konajúcej v mene druhej zmluvnej strany žiadny dar, ani inú výhodu, či už peňažnú alebo inú, v súvislosti s dojednávaním, uzatváraním alebo plnením tejto zmluvy.
  3. Každá zmluvná strana sa zaväzuje bezodkladne informovať druhú zmluvnú stranu, pokiaľ si bude vedomá alebo bude mať konkrétne podozrenie na korupciu pri dojednávaní, uzatváraní alebo pri plnení tejto zmluvy.
  4. V prípade, že akýkoľvek dar alebo výhoda v súvislosti s dojednávaním, uzatváraním alebo plnením tejto zmluvy je poskytnutý zmluvnej strane alebo zástupcovi zmluvnej strany v rozpore s týmto článkom zmluvy, môže zmluvná strana od tejto zmluvy odstúpiť.
  5. Poskytovateľ nie je oprávnený postúpiť akékoľvek práva a pohľadávky vyplývajúce z tejto zmluvy na tretie osoby bez predchádzajúceho písomného súhlasu objednávateľa. Právny úkon, ktorým budú práva a pohľadávky postúpené v rozpore s týmto bodom, bude neplatný.

**Článok 13**

**Sankcie**

* 1. Pre prípad omeškania objednávateľa so zaplatením ceny za poskytnuté predmety plnenia podľa článku 7 zmluvy sa zmluvné strany dohodli na úrokoch z omeškania podľa príslušných ustanovení Obchodného zákonníka.
  2. Ak dôjde k omeškaniu poskytovateľa pri realizácii jednotlivých fáz predmetu zmluvy v termínoch dohodnutých podľa článku 4 bodu 4.3 tejto zmluvy, je poskytovateľ povinný zaplatiť objednávateľovi zmluvnú pokutu vo výške 300 eur, za každý kalendárny deň omeškania. Uplatnením zmluvnej pokuty podľa tohto bodu nie je dotknutý nárok objednávateľa na náhradu škody.
  3. V prípade ak poskytovateľ poruší povinnosti definované v článku 5 zmluvy, je povinný zaplatiť objednávateľovi zmluvnú pokutu vo výške 5000 eur za každé preukázané porušenie. Uplatnením zmluvnej pokuty podľa tohto bodu nie je dotknutý nárok objednávateľa na náhradu škody.
  4. V prípade ak poskytovateľ poruší povinnosti definované v článku 6 zmluvy, je povinný zaplatiť objednávateľovi zmluvnú pokutu vo výške 5000 eur za každé preukázané porušenie. Uplatnením zmluvnej pokuty podľa tohto bodu nie je dotknutý nárok objednávateľa na náhradu škody.
  5. V prípade ak poskytovateľ poruší vyhlásenie podľa článku 9 bod 9.2 zmluvy, v zmysle ktorého vyhlasuje, že disponuje majetkovými právami k dielu a v zmysle ktorého má dôjsť k udeleniu licencie, je povinný objednávateľovi zaplatiť zmluvnú pokutu vo výške 50% z celkovej ceny spolu s DPH za riadne splnenie predmetu Zmluvy za danú fázu. Uplatnením zmluvnej pokuty podľa tohto bodu nie je dotknutý nárok objednávateľa na náhradu škody.
  6. Zmluvné pokuty podľa tohto článku sa fakturujú zmluvnými stranami priebežne a sú splatné do 14 kalendárnych dní odo dňa doručenia faktúry druhej zmluvnej strane.
  7. Poskytovateľ zodpovedá za škodu spôsobenú z dôvodu akéhokoľvek porušenia, zanedbania, nedodržania alebo opomenutia povinnosti poskytovateľa, neplnením povinností, ktoré sú dané platnými právnymi predpismi alebo touto zmluvou, alebo ak konal nad rámec alebo v rozpore s pokynmi objednávateľa, ktoré boli v súlade s platnými právnymi predpismi. Poskytovateľ sa zaväzuje v celom rozsahu nahradiť všetku škodu, ktorá objednávateľovi vznikne.
  8. Objednávateľ má právo na náhradu škody, ktorá mu preukázateľne vznikla nesplnením vlastnej daňovej povinnosti poskytovateľa, platcu DPH, v zmysle § 78 zákona č. 222/2004 Z. z. o dani z pridanej hodnoty v znení neskorších predpisov a následne uplatnením ručenia za daň voči objednávateľovi v zmysle § 69 b tohto zákona a z podania dodatočného daňového priznania k dani z pridanej hodnoty a dodatočného kontrolného výkazu k dani z pridanej hodnoty. Objednávateľ má zároveň právo uplatniť u poskytovateľa i trovy konania, ktoré mu vzniknú v konaní podľa § 69b zákona č. 222/2004 Z. z., s príslušným daňovým úradom.

**Článok 14**

**Ukončenie zmluvy**

* 1. Zmluva sa uzatvára na dobu určitú 48 mesiacov od nadobudnutia účinnosti zmluvy alebo do vyčerpania finančného limitu v zmysle čl. 7 bodu 7.2 zmluvy vo výške........................... eur bez DPH, ................ eur s DPH (slovom: .........), podľa toho, ktorá skutočnosť nastane skôr.
  2. Zmluva zaniká:
     1. uplynutím dohodnutej doby trvania zmluvy;
     2. vyčerpaním finančného limitu podľa č. 7 bod 7.2 zmluvy;
     3. písomnou dohodou zmluvných strán;
     4. písomnou výpoveďou ktorejkoľvek zo zmluvných strán aj bez uvedenia dôvodu s    
        2-mesačnou výpovednou lehotou, ktorá začína plynúť od prvého dňa nasledujúceho kalendárneho mesiaca po mesiaci, v ktorom bola doručená písomná výpoveď druhej zmluvnej strane. Počas plynutia výpovednej lehoty sa zmluvné strany zaväzujú plniť vzájomné povinnosti vyplývajúce z tejto zmluvy;
     5. okamžitým odstúpením od zmluvy ktoroukoľvek zo zmluvných strán, ak druhá zmluvná strana poruší svoje povinnosti podľa tejto zmluvy podstatným spôsobom a neodstráni závadný stav ani po písomnom upozornení a márnom uplynutí dodatočnej lehoty na odstránenie závadného stavu, pričom jednotlivé prípady podstatného porušenia zmluvy sa považujú za nesplnenie záväzku ako celku.

Pod podstatným porušením tejto zmluvy zmluvné strany rozumejú v prípade poskytovateľa najmä:

* + - 1. porušenie povinností uvedených v čl. 5 a 6 zmluvy;
      2. Poskytovateľ je v omeškaní s realizáciou niektorej z fáz predmetu zmluvy o viac ako 2 kalendárne týždne, a túto skutočnosť nenapraví ani do 5-tich pracovných dní po doručení písomného oznámenia objednávateľa poskytovateľovi;
      3. Dokumentácia neobsahuje všetky informácie požadované v prílohe č.1 tejto zmluvy;
      4. Poskytovateľ v dokumentácii nezapracoval pripomienky objednávateľa;
      5. Poskytovateľ porušil povinnosť zachovávania mlčanlivosti a ochrany dôverných informácií v zmysle čl. 6 zmluvy;
      6. ak je poskytovateľ platobne neschopný, bol na neho podaný návrh na vyhlásenie konkurzu, bol na jeho majetok vyhlásený konkurz alebo bol návrh na jeho vyhlásenie zamietnutý pre nedostatok majetku alebo vstúpil do likvidácie alebo bolo začaté konanie o reštrukturalizácii, resp. bol na neho podaný návrh alebo začalo konania na inú formu ochrany pred veriteľmi.

Pod podstatným porušením tejto zmluvy zmluvné strany rozumejú v prípade objednávateľa:

* + - 1. omeškanie s úhradou ceny za poskytované predmety zmluvy v trvaní dlhšom ako 45 dní po splatnosti.
    1. objednávateľ je oprávnený odstúpiť od zmluvy aj v prípade, ak sa poskytovateľ stane dlžníkom poistného na zdravotné poistenie, ktoré je povinný platiť objednávateľovi;
    2. objednávateľ je oprávnený od zmluvy odstúpiť, ak poskytovateľovi bol uložený jeden, alebo viacero trestov, uvedených v § 10 zák. č. 91/2016 Z. z. o trestnej zodpovednosti právnických osôb;
    3. objednávateľ je oprávnený od zmluvy odstúpiť dňom právoplatného rozhodnutia registrujúceho orgánu o výmaze poskytovateľa alebo niektorého subdodávateľa z registra partnerov verejného sektora podľa § 12 zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len „zákon o registri partnerov verejného sektora“);
    4. objednávateľ je oprávnený od zmluvy odstúpiť dňom právoplatného rozhodnutia registrujúceho orgánu o pokute uloženej poskytovateľovi podľa § 13 ods. 2 zákona o registri partnerov verejného sektora;
    5. objednávateľ je oprávnený od zmluvy odstúpiť ak je poskytovateľ - partner verejného sektora viac ako 30 dní v omeškaní so zápisom novej oprávnenej osoby;
    6. objednávateľ je oprávnený od zmluvy odstúpiť ak subdodávatelia, ktorí majú povinnosť zapisovať sa do registra verejného sektora, nie sú zapísaní v registri partnerov verejného sektora;
    7. objednávateľ je oprávnený odstúpiť od zmluvy v súlade s ďalšími ustanoveniami zmluvy.
  1. V prípade, že nie je splnená povinnosť poskytovateľa podľa § 11 ods. 2 zákona o registri partnerov verejného sektora, alebo ak je poskytovateľ v omeškaní s plnením svojej povinnosti podľa § 10 ods. 2 tretej vety citovaného zákona, nie je objednávateľ v omeškaní, ak z tohto dôvodu neplní, čo mu ukladá táto zmluva.
  2. Zánikom tejto zmluvy nezanikajú zmluvným stranám vzájomné práva a povinnosti týkajúce sa vzájomného plnenia do dňa skončenia zmluvy, ako aj nároky z prípadných zmluvných pokút a ostatných sankcií a nárok na náhradu škody vzniknutej porušením tejto zmluvy, licencií a iných povinností zmluvných strán zotrvávajúcich po okamihu zániku tejto zmluvy.

**Článok 15**

**Subdodávatelia**

* 1. Poskytovateľ je oprávnený plniť predmet tejto zmluvy aj prostredníctvom subdodávateľov, ktorí musia spĺňať podmienky pre plnenie predmetu zmluvy, týkajúce sa osobného postavenia a neexistujú u nich dôvody na vylúčenie podľa § 40 ods. 6 písm. a) až h) a ods. 7 zákona o verejnom obstarávaní, v súlade s § 41 zákona o verejnom obstarávaní. V prípade plnenia predmetu zmluvy prostredníctvom subdodávateľov zodpovedá poskytovateľ objednávateľovi tak, ako keby plnil predmet zmluvy sám. Objednávateľ je oprávnený od tejto zmluvy odstúpiť, ak zistí, že poskytovateľ zabezpečuje plnenie predmetu tejto zmluvy prostredníctvom subdodávateľa, ktorý nespĺňa podmienky podľa § 41 zákona o verejnom obstarávaní, čím nie je dotknutý nárok objednávateľa na náhradu škody z tohto dôvodu vzniknutej. Zoznam subdodávateľov je uvedený v prílohe č. 4 tejto zmluvy.
  2. V prípade, že niektorý zo subdodávateľov nie je v okamihu podpísania tejto zmluvy známy a vstúpi do procesu v priebehu plnenia predmetu tejto zmluvy, resp. sa zmení niektorý zo subdodávateľov počas plnenia tejto zmluvy, alebo sa zmenia údaje, týkajúce sa konkrétneho subdodávateľa (s výnimkou prílohy č. 2 zmluvy), musí byť táto zmena odsúhlasená zmluvnými stranami formou písomného dodatku k tejto zmluve. O každej zmene je poskytovateľ povinný bezodkladne - najneskôr 5 pracovných dní vopred - písomne informovať objednávateľa, pričom je povinný zároveň predložiť objednávateľovi čestné vyhlásenie, že subdodávateľ, ktorého sa zmena týka, spĺňa podmienky pre plnenie predmetu tejto zmluvy. Ak poskytovateľ tento záväzok nedodrží, považuje sa to za závažné porušenie zmluvných podmienok a poskytovateľ je povinný zaplatiť objednávateľovi zmluvnú pokutu vo výške 20% z ceny s DPH za predmet zmluvy (za fázu), ktorý bol plnený prostredníctvom predmetného subdodávateľa. Objednávateľ je oprávnený zmluvnú pokutu započítať a z tohto dôvodu krátiť dohodnutú cenu za predmet zmluvy (vyplatiť poskytovateľovi dohodnutú cenu za predmet zmluvy zníženú o 20%). Objednávateľ je oprávnený dohodnutú zmluvnú pokutu vo výške 20% vyúčtovať poskytovateľovi aj po odovzdaní predmetu zmluvy, ak dodatočne zistí, že poskytovateľ porušil záväzok podľa tohto bodu.

**Článok 16**

**Záverečné ustanovenia**

* 1. Táto zmluva nadobúda platnosť dňom jej podpísania zástupcami obidvoch zmluvných strán a účinnosť dňom nasledujúcom po dni jej zverejnenia v Centrálnom registri zmlúv v zmysle § 47a zákona č. 40/1964 Zb. Občiansky zákonník v znení neskorších predpisov.
  2. Vo veciach nešpecifikovaných v tejto zmluve platia ustanovenia Obchodného zákonníka a súvisiace všeobecne záväzné právne predpisy platné v Slovenskej republike.
  3. Jednotlivé ustanovenia zmluvy môžu byť menené, doplňované alebo zrušené iba po vzájomnej dohode zmluvných strán, formou písomných dodatkov, ktoré budú podpísané zmluvnými stranami a budú tvoriť neoddeliteľnú súčasť zmluvy, ak v zmluve nie je uvedené inak, a to s prihliadnutím na príslušné ustanovenia zákona o verejnom obstarávaní.
  4. Ak by niektoré z ustanovení tejto zmluvy boli neplatné, alebo by sa takým stalo neskôr, nebude tým dotknutá platnosť ostatných ustanovení tejto zmluvy. Zmluvné strany sa zaväzujú vyvinúť maximálne úsilie na konvalidáciu neplatného ustanovenia zmluvy, a ak taká konvalidácia nebude možná, zmluvné strany sa zaväzujú nahradiť neplatné ustanovenie takým ustanovením, ktoré sa svojím obsahom a povahou, čo najviac približuje účelu, ktorý chceli zmluvné strany dosiahnuť neplatným ustanovením zmluvy.
  5. Zmluvné strany sa zaväzujú, že všetky spory, vyplývajúce z tejto zmluvy, budú riešiť predovšetkým formou dohody. Zmluvné strany sa dohodli, že vzťahy vzniknuté medzi nimi na základe zmluvy sa budú riadiť právnym poriadkom Slovenskej republiky. Na riešenie sporov vyplývajúcich z tejto zmluvy sú príslušné súdy Slovenskej republiky.
  6. Neoddeliteľnou súčasťou zmluvy sú tieto prílohy:
     1. Príloha č. 1 - Špecifikácia plnenia predmetu zmluvy;
     2. Príloha č. 2 - Zoznam osôb konajúcich vo veciach zmluvy, kontaktných osôb, osoby zodpovednej za ochranu osobných údajov a osôb poskytovateľa a subdodávateľa podieľajúcich sa na realizácii penetračného testovania.
     3. Príloha č. 3 - Akceptačný protokol;
     4. Príloha č. 4 – Zoznam subdodávateľov.
  7. Zmluva je vyhotovená v štyroch rovnopisoch, z ktorých každý má platnosť originálu. Každá zmluvná strana obdrží dva rovnopisy tejto zmluvy.
  8. Zmluvné strany zhodne vyhlasujú, že táto zmluva nebola uzatvorená v tiesni, ani za nápadne nevýhodných podmienok pre niektorú zo zmluvných strán, že zmluvná voľnosť zmluvných strán nie je obmedzená, že sa s touto zmluvou dôkladne oboznámili, rozumejú jej, súhlasia s ňou a prostredníctvom svojich oprávnených zástupcov túto zmluvu podpísali na znak toho, že zodpovedá ich slobodnej a vážnej vôli.

V Bratislave dňa .......................... V ............................... dňa ..........................

Za objednávateľa: Za poskytovateľa:

|  |  |  |
| --- | --- | --- |
| Ing. Richard Strapko  predseda predstavenstva  Všeobecná zdravotná poisťovňa, a.s. |  |  |
|  |  |
| Ing. Ľubomír Kováčik  člen predstavenstva  Všeobecná zdravotná poisťovňa, a.s. |

**Príloha č. 1 k Rámcovej dohode**

**o penetračnom testovaní**

Špecifikácia plnenia predmetu zmluvy

Cieľ penetračného testovania pre fázu A:

Predmetom penetračného testovania Mobilnej aplikácie Všeobecnej zdravotnej poisťovne, a.s. je odhaliť jej zraniteľnosti na platformách Android/iOS a v komunikačných rozhraniach (službách) poskytovaných zodpovedajúcou serverovou infraštruktúrou. Výsledkom overenia bezpečnosti aplikácie bude komplexná správa o nájdených zraniteľnostiach, zhodnotenie ich závažnosti a spôsobu, ako zraniteľnosti zreprodukovať (simulovať) a odstrániť.

Penetračné testy by mali simulovať útok na mobilné zariadenie a aplikáciu z vonkajšieho prostredia v rozsahu dostupnom pre poistenca a jej verejne prístupných častí. Testy požadujeme podľa zavedenej metodológie OWASP Mobile Security zamerané na lokálne bežiacu aplikáciu, jej správanie sa v mobilnom operačnom systéme, komunikáciu so serverom ale aj zabezpečenie servera a jeho webových služieb (bezpečnosť implementácie API rozhraní). Požadujeme, aby súčasťou testovania boli aj externé testy lokálnej infraštruktúry, do ktorej je pripojený back-end server a sieťové zariadenia predradené back-end serveru.

Pokiaľ ide o spôsob a metodológiu vykonania testov, verejný obstarávateľ požaduje, aby testovanie bolo zrealizované metódou black box, pričom boli pokryté všetky kategórie testov z Mobile Top 10 2016 (<https://www.owasp.org/index.php/Mobile_Top_10_2016-Top_10>):

M1 - Improper Platform Usage

M2 - Insecure Data Storage

M3 - Insecure Communication

M4 - Insecure Authentication

M5 - Insufficient Cryptography

M6 - Insecure Authorization

M7 - Client Code Quality

M8 - Code Tampering

M9 - Reverse Engineering

M10 - Extraneous Functionality

Cieľ penetračného testovania pre fázu B-D:

Predmetom penetračného testovania webovej aplikácie ePobočka, služby eRecept a Elektronickej prihlášky Všeobecnej zdravotnej poisťovne, a.s. je odhaliť ich zraniteľnosti v komunikačných rozhraniach (službách) poskytovaných zodpovedajúcou serverovou infraštruktúrou. Výsledkom overenia bezpečnosti webových aplikácií bude komplexná správa o nájdených zraniteľnostiach, zhodnotenie ich závažnosti a spôsobu, ako zraniteľnosti zreprodukovať (simulovať) a odstrániť.

Penetračné testy by mali simulovať útok na webovú aplikáciu z vonkajšieho prostredia v rozsahu dostupnom pre poistenca a jej verejne prístupných častí. Testy požadujeme podľa zavedenej metodológie OWASP Top Ten zamerané bežiacu webovú aplikáciu, komunikáciu so serverom ale aj zabezpečenie servera a jeho súvisiacich webových služieb (bezpečnosť implementácie API rozhraní). Požadujeme, aby súčasťou testovania boli aj externé testy lokálnej infraštruktúry, do ktorej je pripojený back-end server a sieťové zariadenia predradené back-end serveru.

Pokiaľ ide o spôsob a metodológiu vykonania testov, požadujeme, aby boli pokryté všetky kategórie testov z OWASP Top Ten (https://owasp.org/www-project-top-ten/):

1. Injection (SQL, NoSQL, OS, LDAP)  
2. Broken Authentication  
3. Sensitive Data Exposure  
4. XML External Entities (XXE)  
5. Broken Access Control  
6. Security Misconfiguration  
7. Cross-Site Scripting XSS  
8. Insecure Deserialization  
9. Using Components with Known Vulnerabilities  
10. Insufficient Logging & Monitoring

Cieľ penetračného testovania pre fázu E:

Cieľom penetračného testovania pre fázu E je preverenie zistených zraniteľností z fáz A až D a to podľa špecifikácie objednávateľa, môže byť realizovaná aj opakovane.

Spôsob realizácie testovania pre fázy A-E:

* Technické detaily testovania - testovacie prostredie, čas, rozsah a spôsob vykonania konkrétnych testov, budú dohodnuté pred alebo počas realizácie projektu.
* Verejný obstarávateľ poskytne úspešnému uchádzačovi používateľskú dokumentáciu ako aj potrebnú technickú dokumentáciu aplikácie.
* Poskytovateľ sa zaväzuje pri vykonávaní penetračného testovania viesť vlastnú dokumentáciu o svojej činnosti, z ktorej sa bude dať spätne dohľadať, aké úkony, v akom rozsahu, v akom čase a prostredí boli poskytovateľom vykonávané.
* Lokalita, v ktorej bude testovanie prebiehať: cez VPN alebo z externého prostredia
* Používatelia:
  + MA - externí používatelia mimo prostredia VšZP (klienti aj neklienti VšZP)
  + ePobočka - externí používatelia mimo prostredia VšZP (klienti aj neklienti VšZP)
* Spôsob testovania: realizované najmä z pohľadu klienta (alebo aj neklienta)

Dokumentácia v zmysle bodu 4.7 zmluvy musí obsahovať:

* Ciele penetračného testovania
* Použitú metodológiu
* Výsledky testov:
  + zoznam a popis nájdených zraniteľností
  + Závažnosť nájdených zraniteľností
  + pravdepodobnosť zneužitia nájdených zraniteľností
  + ako zreprodukovať nájdené zraniteľnosti
* Odporúčania na odstránenie nájdených zraniteľností
* Manažérske zhrnutie

Objednávateľ požaduje prezentáciu výsledkov aj vo forme prezentácie (napr. PowerPoint), ktorú je možné uskutočniť aj online.

**Príloha č. 2 k Rámcovej dohode**

**o penetračnom testovaní**

Zoznam osôb konajúcich vo veciach zmluvy, kontaktných osôb, osoby zodpovednej za ochranu osobných údajov a osôb poskytovateľa a subdodávateľa podieľajúcich sa na realizácii penetračného testovania

Poskytovateľ:

|  |  |
| --- | --- |
| Rola | Kontakt |
| Osoba konajúca vo veciach zmluvy | Meno:  Funkcia:  e-mail:  Telefón: |
| Kontaktná osoba | Meno:  Funkcia:  e-mail:  Telefón: |
| Osoba podieľajúca sa na realizácií penetračného testovania | Meno:  Funkcia:  e-mail:  Telefón: |
| Osoba podieľajúca sa na realizácií penetračného testovania | Meno:  Funkcia:  e-mail:  Telefón: |
| Osoba podieľajúca sa na realizácií penetračného testovania | Meno:  Funkcia:  e-mail:  Telefón: |
| Osoba podieľajúca sa na realizácií penetračného testovania | Meno:  Funkcia:  e-mail:  Telefón: |
| Osoba podieľajúca sa na realizácií penetračného testovania | Meno:  Funkcia:  e-mail:  Telefón: |
| Osoba podieľajúca sa na realizácií penetračného testovania | Meno:  Funkcia:  e-mail:  Telefón: |
| Osoba podieľajúca sa na realizácií penetračného testovania | Meno:  Funkcia:  e-mail:  Telefón: |
| Osoba podieľajúca sa na realizácií penetračného testovania | Meno:  Funkcia:  e-mail:  Telefón: |
| Osoba podieľajúca sa na realizácií penetračného testovania | Meno:  Funkcia:  e-mail:  Telefón: |
| Osoba podieľajúca sa na realizácií penetračného testovania | Meno:  Funkcia:  e-mail:  Telefón: |
| Osoba podieľajúca sa na realizácií penetračného testovania | Meno:  Funkcia:  e-mail:  Telefón: |

**Subdodávateľ:**

Obchodné meno................................................................................................................................................... Adresa sídla................................................................................................, IČO.................................................

|  |  |
| --- | --- |
| Rola | Kontakt |
| Osoba podieľajúca sa na realizácií penetračného testovania | Meno:  Funkcia:  e-mail:  Telefón: |
| Osoba podieľajúca sa na realizácií penetračného testovania | Meno:  Funkcia:  e-mail:  Telefón: |
| Osoba podieľajúca sa na realizácií penetračného testovania | Meno:  Funkcia:  e-mail:  Telefón: |
| Osoba podieľajúca sa na realizácií penetračného testovania | Meno:  Funkcia:  e-mail:  Telefón: |
| Osoba podieľajúca sa na realizácií penetračného testovania | Meno:  Funkcia:  e-mail:  Telefón: |
| Osoba podieľajúca sa na realizácií penetračného testovania | Meno:  Funkcia:  e-mail:  Telefón: |
| Osoba podieľajúca sa na realizácií penetračného testovania | Meno:  Funkcia:  e-mail:  Telefón: |
| Osoba podieľajúca sa na realizácií penetračného testovania | Meno:  Funkcia:  e-mail:  Telefón: |
| Osoba podieľajúca sa na realizácií penetračného testovania | Meno:  Funkcia:  e-mail:  Telefón: |
| Osoba podieľajúca sa na realizácií penetračného testovania | Meno:  Funkcia:  e-mail:  Telefón: |

Objednávateľ:

|  |  |
| --- | --- |
| Rola | Kontakt |
| Osoba konajúca vo veciach zmluvy | Meno: Ing. Martin Fischer  Funkcia: Metodik informačnej bezpečnosti  e-mail: martin.fischer@vszp.sk  Telefón: +421 910 864 307 |
| Kontaktná osoba | Meno: Ing. Martin Fischer  Funkcia: Metodik informačnej bezpečnosti  e-mail: martin.fischer@vszp.sk  Telefón: +421 910 864 307 |
| Osoba zodpovedná za ochranu osobných údajov | Meno: Ing. Pavol Meňky, PhD. , MPH, MBA  Funkcia: Zodpovedná osoba  e-mail: pavol.menky2@vszp.sk  Telefón: +421 910 864 345 |

O zmenách v osobách oprávnených osôb uvedených v prílohe č. 2 je potrebné informovať druhú zmluvnú stranu písomnou formou podpísanou štatutárnym zástupcom príslušnej zmluvnej strany, bez potreby vyhotovenia dodatku k tejto Zmluve najneskôr 5 pracovných dní pred vykonaním zmien. Pri zmenách v prílohe č. 2 sa použijú ustanovenia zmluvy o doručovaní.

**Príloha č. 3 k Rámcovej dohode**

**o penetračnom testovaní**

**Akceptačný protokol**

objednávateľ:

Všeobecná zdravotná poisťovňa, a.s., so sídlom: Panónska cesta 2, 851 04 Bratislava – mestská časť Petržalka, IČO: 35 937 874

poskytovateľ:

..........................................................................................................................................................................................................................................................................................................................

Podpisom tohto akceptačného protokolu objednávateľ potvrdzuje, že poskytovateľ vykonal fázu .......

.............................................................................................................................................................

predmetu zmluvy a odovzdal príslušnú dokumentáciu v požadovanom rozsahu.

Poznámky a pripomienky:

.......................................................................................................................................................................................................................................................................................................................................................................................................................................................................................

.............................................................................................................................................................

.............................................................................................................................................................

.............................................................................................................................................................

.............................................................................................................................................................

Podpisom akceptačného protokolu poskytovateľovi vzniká právo fakturovať cenu za poskytnutý predmet zmluvy v zmysle článku 4 bodu 4.7.5 zmluvy v spojení s článkom 7 bod 7.8 zmluvy.

V ................................... dňa ...................

|  |  |
| --- | --- |
| Za poskytovateľa odovzdal: | Za objednávateľa prevzal: |
| *...............................................................*  *meno*  *..............................................................*  *podpis* | *...............................................................*  *meno*  *...............................................................*  *podpis* |

**Príloha č. 4 k Rámcovej dohode**

**o penetračnom testovaní**

**Zoznam subdodávateľov**

Obchodné meno poskytovateľa:

Adresa sídla poskytovateľa:

I.\* Zabezpečenie predmetu Zmluvy o dielo na predmet zákazky: *Vykonanie penetračného testovania Mobilnej aplikácie VšZP***bude** poskytovateľ plniť prostredníctvom týchto subdodávateľov:

Obchodné meno:

Adresa sídla:

IČO:

Zastúpený:

Kontaktná osoba: *(Poskytovateľ uvedie kontaktnú osobu, jej titul, meno, priezvisko, dátum narodenia a telefonický a e-mailový kontakt na túto osobu)*

Percentuálny podiel subdodávky: ......% z celkovej ceny predmetu dodávky bez DPH *(doplní poskytovateľ)*

Opis predmetu plnenia, ktorý bude predmetom subdodávky v nasledovných činnostiach:

* *(rozpísať v odrážkach všetky činnosti, ktoré bude vykonávať subdodávateľ)*

Čestne prehlasujem, že subdodávateľ bude v čase plnenia zmluvy spĺňať podmienky účasti, týkajúce sa osobného postavenia v rozsahu, v akom bolo ich splnenie vyžadované od poskytovateľa a neexistujú u neho dôvody na vylúčenie podľa § 40 ods. 6 písm. a) až h) a ods. 7 zákona 343/2015 Z. z. o verejnom obstarávaní v súlade s § 41 zákona 343/2015 Z. z. o verejnom obstarávaní.

Čestne vyhlasujem, že subdodávateľ je/nie je\* partnerom verejného sektora a je/nie je\* zapísaný v registri partnerov verejného sektora podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov.

(text bodu 1 použiť opakovane podľa počtu subdodávateľov)

II.\* Zabezpečenie uvedeného predmetu Zmluvy **nebude** poskytovateľ plniť prostredníctvom subdodávateľov.

V ...................., dňa................................

............................................

za poskytovateľa:

titul, meno, priezvisko štatutárneho zástupcu

*\* zakrúžkovať bod I. alebo bod II. a v prípade zakrúžkovania bodu I. vyplniť aj údaje za subdodávateľa*